b'\n_START_ARTICLE_\nEvelina Pahor\n_START_SECTION_\n\xc5\xbdivljenje in delo\n_START_PARAGRAPH_\nEvelina Pahor, sestra Borisa Pahorja se je rodila v dru\xc5\xbeini policijskega fotografa Franca in gospodinje Marije Pahor rojene Ambro\xc5\xbei\xc4\x8d. Obiskovala je ljudsko \xc5\xa1olo v tr\xc5\xbea\xc5\xa1kem predmestju Rojan in Ciril-Metodovo pri Sv. Jakobu v Trstu, srednjo \xc5\xa1olo pri benediktinkah v Trstu ter kmetijsko-gospodinjsko \xc5\xa1olo v Ljubljani. Leta 1947 je opravila u\xc4\x8diteljsko maturo v Tolminu (ekspozitura Portoro\xc5\xbe). Pred 2. svetovno vojno je bila katehetinja na osnovnih \xc5\xa1olah. Med vojno je kot partizanska u\xc4\x8diteljica slu\xc5\xbebovala v Gornji Ko\xc5\xa1ani (1943-1945). Po osvoboditvi je bila u\xc4\x8diteljica v Mavhinjah pri Sesljanu (1945-1946) in v Povirju (1946-1947), nato kot suplentka do 1949. v Marezigah in Padni, zatem je pri Slovenski prosveti vodila dodaten pouk na osnovni \xc5\xa1oli pri Sv. Jakobu (1950-1953) in na osnovni \xc5\xa1oli v ulici Donadoni v Trstu (1953-1963). Od leta 1963 do 1982, ko se upokojila, pa je pou\xc4\x8devala na ve\xc4\x8d \xc5\xa1olah v okolici Trsta._NEWLINE_Leta 1945 je na Radiu Trst A pripravila prvo mladinsko radijsko igrico Vrnitev, za katero je sama sestavila besedilo. Kot publicistka je sodelovala v Katoli\xc5\xa1kem glasu, Trinkovem koledarju (1982), Mohorjevem koledarju (1984), Ekumenskem zborniku (1973, 1979, 1981 in 1984) in v reviji Pastir\xc4\x8dek (1982-1989). Svoje prispevke je podpisovala s psevdonimom Evelina Ambro\xc5\xbei\xc4\x8d. Na Radiu Trst A je organizirala 49 oddaj Ri\xc5\xa1imo skupaj, tu je tudi sodelovala z izborom in komentiranjem odlomkov del Slom\xc5\xa1ka, Erjavca, Fin\xc5\xbegarja, Me\xc5\xa1ka, Voranca, Preglja in brata Borisa. Umrla je v \xc5\xa0empetru pri Gorici, pokopana pa je v \xc5\xa0mihelu pri Pivki, materinem rojstnem kraju.'